Na osnovu čl. 10 i.12. Zakona o udruženjima i fondacijama Bosne i Hercegovine (“Službeni glasnik BiH”, br. 32/01, 42/03, 63/08, 76/11 i 94/16), Osnivačka skupština Udruženja „Centar za kriminološka i sigurnosna istraživanja i analize“, na sjednici održanoj dana 06.06.2023. godine u Sarajevu, donijela je,

**S T A T U T**

**UDRUŽENJE “CENTAR ZA KRIMINOLOŠKA I SIGUNOSNA ISTRAŽIVANJA I ANALIZE”**

OPŠTE ODREDBE

Član 1.

Udruženje “Centar za kriminološka i sigurnosna istraživanja i analize” je Udruženje građana koje je osnovano Odlukom o osnivanju usvojenom u skladu sa Zakonom o udruženjima i fondacijama Bosne i Hercegovine (u daljem tekstu: Zakon), na Osnivačkoj skupštini održanoj dana 06.06.2023. godine u Sarajevu.

Član 2.

Ovim Statutom u skladu sa Zakonom uređuju se:

* naziv i skraćeni naziv Udruženja i adresa Udruženja,
* ciljevi i djelatnosti Udruženja,
* postupak za primanje i isključivanje članova,
* organi Udruženja, način na koji se biraju, ovlaštenja koja imaju, kvorum i pravila glasanja, trajanje mandata, lice ovlašteno da sazove skupštinu, uslove i način raspuštanja, odnosno prestanka rada,
* pravila za ostvarivanje, korištenje i raspolaganje sredstvima Udruženja, kao i organ koji je ovlašten za nadzor nad korištenjem tih sredstava,
* dužnost podnošenja godišnjeg izvještaja o radu i finansijski izvjestaj u skladu sa zakonom, statutom i drugim propisima,
* javnost rada Udruženja,
* postupak za izmjene i dopune Statuta, ovlaštenja i način donošenja drugih opštih akata,
* opis, oblik i sadržaj pečata,
* zastupanje Udruženja,
* postupak za spajanje i podjelu Udruženja,
* raspuštanje odnosno prestanak rada Udruženja,
* postupak za raspolaganje preostalom imovinom i drugim sredstvima u slučaju raspuštanja ili prestanka rada Udruženja,
* i druga pitanja od značaja za organizaciju i djelovanje Udruženja.

Član 3.

Udruženje je nevladina, nepolitička i neprofitna organizacija, koja na principu slobodnog i dobrovoljnog pristupanja u članstvo Udruženja, okuplja svoje članove, sa ciljem naučno istraživačkog rada, savjetovanja i edukacije, saglasno načelima i pravilima nauke i struke, bez namjere sticanja profita. Udruženje ima svojstvo pravnog lica sa pravima, obavezama i odgovornostima u skladu sa Zakonom i ovim Statutom, koje stiče upisom u registar kod nadležnog Ministarstva.

Udruženje u pravnom prometu nastupa samostalno u svoje ime i u okviru svojih pravnih mogućnosti će obavljati pravne poslove. Za obaveze u pravnom prometu Udruženje odgovara svojom cjelokupnom imovinom - potpuna odgovornost.

II NAZIV, SKRAĆENI NAZIV I SJEDIŠTE UDRUŽENJA

Član 4.

Puni naziv Udruženja je:

* Udruženje “Centar za kriminološka i sigurnosna istraživanja i analize”;
* Udruga “Centar za kriminološka i sigurnosna istraživanja i analize”;
* Udruženje Центар за криминолошка и безбједносна истраживанја i analize“;
* Naziv na engleskom jeziku:
* Skraćeni naziv Udruženja je “CCSRA”.

Značenje skraćenog naziva Udruženja “CCS-BH” znači početna velika slova od engleskih riječi Center, Criminology, Security što u prevodu znači Centar, Kriminologija, Sigurnost i srednjom crticom povezano sa slovimaBH kao oznaku države Bosne i Hercegovine.

Član 5.

Sjedište Udruženja je u Sarajevu na adresi Gradačačka 38. Novi Grad.

Član 6.

Udruženje može promijeniti svoj naziv i sjedište. Odluku o promjeni naziva i sjedišta, donosi Skupština Udruženja glasanjem 2/3 članova Skupštine Udruženja. Odluka o promjeni naziva i sjedišta ne može se donijeti bez izmjena Statuta.

III CILJEVI I DJELATNOSTI UDRUŽENJA

Član 7.

Ciljevi i djelatnosti Udruženja su:

* Izučavanje i analiza kriminoloških, socioloških i sigurnosnih pojava iz svih područja društvenog života;
* Istraživanje i analiza izvora, oblika i rizika ugrožavanja sigurnosti moderne države i civilnog društva, uklјučujući istraživanje korupcije, pranja novca, terorizma, organizovanog kriminaliteta, trgovine lјudima, sajber kriminala, trgovine drogama, ilegalnih migracija, trgovine oružja, ratnih zločina, nasilja u porodici i drugim oblicima kriminaliteta;
* Istraživanje i analiza ostalih društveno negativnih pojava u savremenom društvu kao što su alkoholizam, narkomanija, ovisnost o igrama na sreću, prostitucije i druge socio-patološke pojave;
* Analiza uzroka saobraćajnih nesreća na putevima, saradnja sa MUP-ovima u smislu prevencije i otklanjanja uzroka, predlaganje izmjena zakonodavstva koje regulira tu oblast, edukacija vozača-instruktora u auto-školama u cilju bolje organizacija rada auto-škola;
* Istraživanje i analiza područja društvenog života koja tretiraju pitanja mladih, pitanja pripremanja i donošenja zakona, te uopće rješavanje egzistencijalnih pitanja mladih;
* Razvijanje, unapređenje i širenje znanja o civilnom društvu, ljudskim pravima i osnovnim slobodama, zaštiti društva, sigurnosti, odbrani, službama sigurnosti, policiji te obuka i osposoblјavanje službenika policije iz oblasti kriminologije, kriminalistike, krivičnog i krivično-procesnog prava kroz organizovanje seminara i radionica;
* Doprinos ukupnom povezivanju teorije i prakse iz oblasti sigurnosti, kriminologije, kriminalistike i krivično pravne oblasti na način organizovanja obuke policijskih službenika kroz saradnju sa MUP-ovima i angažmanom istaknutih stručnjaka iz prakse;
* Doprinos zalaganju za uspostavu vladavine prava i zakona te usvajanju međunarodnih standarda unutrašnje sigurnosti usvajanjem dobrih praksi, demokratske kontrole policije i službi sigurnosti u cilju ispunjenja uslova za pristupanje NATO savezu i Evropskoj uniji;
* Provođenje aktivnosti za različite ciljne populacije, prvenstveno za studente, nastavno-naučno osoblje, organizacije i kompanije, rad sa studentima koji imaju problema i poteškoća u učenju, ali i drugima koji se suočavaju sa različitim problemima prilagodbe na poslu ili u svakodnevnom životu;
* Razvoj i promoviranje korporacijske sigurnosti što podrazumjeva, uspostavu procesa identifikacije i upravljanja rizicima, business intelligence, klasifikaciju informacija, zaštitu podataka, zaštitu osobnih podataka, informacijsku sigurnost, podizanje svijesti zaposlenika poduzeća o sigurnosti, zaštite na radu, zaštite od požara i zaštite okoliša, sigurnosti kadrova, fizičku i tehničku zaštita lica i objekata;
* Naučno-istraživački rad usmjeren publikovanju rezultata istraživanja provedenih u Udruženju, ali i naučno-istraživačkih radova naučnika, istraživača i stručnjaka iz prakse;
* Aktivnosti usmjerene ka unapređenju kompetencija studenata iz krivično-pravne oblasti, kriminalistike, krimiologije i sigurnosnih studija;
* Širenje svijesti o odgovornom i pravilnom korištenju Informaciono - komunikacijskih tehnologija, online i društvenih mreža za dobrobit pojedinaca i društva u cjelini;
* Rad sa djecom, adolescenatima i nastavnim osobljem u školama o prevenciji, te oblicima vršnjačkog nasilja i procedurama poduzimanja aktivnosti po saznanju za događaj;
* Premanentno usavršavanje i cjeloživotno učenje usmjereno na omogućavanje i realiziranje različitih oblika stručnog usavršavanja i profesionalnog razvoja kroz cjeloživotno učenje i izvaninstitucionalno obrazovanje, kroz organizovanje edukacije iz stranih jezika, informatičkih tehnologija (IT) i dr. u skladu sa zahtjevima i potrebama članstva;
* Organizovanje javnih događaja kao što su treninzi, radionice, tribine, forumi, konferencije ili naučni skupovi u cilju promocije ciljeva i djelatnosti za članove Udruženja;
* Saradnja sa općinskim, kantonalnim, entitetskim i državnim institucijama, privrednim društvima i drugim udruženjima, s ciljem realizacije ciljeva i djelatnosti Udruženja u skladu sa zakonom;
* Saradnja sa srodnim udruženjima i organizacijama izvan Bosne i Hercegovine u cilju realizacije ciljeva i djelatnosti Udruženja u skladu sa zakonom.

Član 8.

Utvrđene ciljeve Udruženje ostvaruje na način određen Zakonom, ovim Statutom i drugim opštim aktima Udruženja.

Za obavljanje svoje djelatnosti iz člana 7. ovog Statuta, Udruženje može imati svoje urede, kancelarije, podružnice i druge organizacione oblike, izvan svog sjedišta (centrale) na cijelom području Bosne i Hercegovine.

Član 9.

Odluku o otvaranju organizacionih oblika iz člana 8. stava 2. donosi Skupština Udruženja.

Član 10.

Udruženje djeluje na cijelom području Bosne i Hercegovine.

Član 11.

Udruženje može obavljati privredne djelatnosti koje su neposredno povezane sa ostvarivenjem osnovnih statutarnih ciljeva i aktivnosti Udruženja iz člana 7. ovog Statuta, s tim da se cjelokupna ostvarena dobit reinvestira u osnovne neprofitne statutarne aktivnosti Udruženja. Za obavljanje nesrodnih privrednih djelatnosti koje nisu povezane sa statutarnim ciljevima i aktivnostima iz člana7., Udruženje može obavljati samo preko posebno osnovanog pravnog lica u skladu sa Zakonom.

IV POSTUPAK ZA PRIMANJE I ISKLJUČENJE ČLANOVA UDRUŽENJA

Član 12.

Svojstvo člana Udruženja može steći svako fizičko ili pravno lice, državljanin Bosne i Hercegovine, kao i strano lice ako prihvataju ciljeve i uslove predviđene Statutom Udruženja, činom potpisivanja pristupnice i plaćanja godišnje članarine za Udruženje na principu dobrovoljnosti, pod uvjetima utvrđenim Zakonom i ovim Statutom.

Članovi Udruženja mogu biti: stalni, pridruženi i počasni. Iznos i kategorija članarine za se definiše posebnom odlukom Skupštine Udruženja.

Osnivači Udruženja stiču svojstvo stalnog člana Udruženja danom registracije i ne podliježu obavezi plaćanja godišnje članarine. O prijemu novih članova u stalno članstvo u tekućoj godini, Skupština Udruženja odlučuje 2/3 većinom prisutnih, uz obavezu istih za plaćanje godišnje članarine u za to predviđenom iznosu definisanom posebnom odlukom. O proglašenju počasnih članova u tekućoj godini, Skupština odlučuje 2/3 većinom prisutnih, s tim da počasni članovi ne podliježu obavezi plaćanja godišnje članarine. Udruženje vodi evidenciju svih članova u elektronskoj formi koja sadrži: ime i prezime, JMBG, odnosno naziv člana udruženja sa adresom prebivališta, odnosno sjedišta; datum pristupanja; tip članstva i trajanje članstva. Članovi Udruženja ne mogu biti lica kojima je izrečena mjera sigurnosti zabrane javnog istupanja, lica osuđena za krivična djela protiv sigurnosti ili krivična djela ugrožavanja osnovnih ljudskih prava, kao i za krivična djela preuzeta po osnovu međunarodnih konvencija, lica kojima je izricana kazna isključenja ili neka disciplinska mjera kod drugih Udruženja i organizacija, lica koja svojim lošim odnosom prema ostalim članovima narušavaju jedinstvo Udruženja.

Član 13.

Članstvo u Udruženju je dobrovoljno, pod uvjetima utvrđenim Zakonom i ovim Statutom.

Član 14.

U slučaju izuzetnih zasluga donatorima i članovima Udruženja može se dodijeliti priznanje Udruženja. Odluku o tome donosi Skupština Udruženja, a pismeno priznanje potpisuje Predsjednik Udruženja. Članovima Udruženja može se odrediti i finansijska naknada za troškove koji su nastali u obavljanju djelatnosti Udruženja. Visinu naknade određuje Skupština posebnom odlukom u skladu sa finansijskim mogućnostima Udruženja.

Član 15.

Prava, dužnosti i odgovornosti članova Udruženja su:

* učestvovati u radu, aktivnostima, organizaciji događaja i promociji Udruženja;
* učestvovati u naučno istraživačkim projektima i publikovanju rezultata istih;
* pridržavati se ovog Statuta, odluka, zaključaka i preporuka organa Udruženja;
* plaćati članarinu;
* zalagati se za namicanje sredstava za programe Udruženja;
* paziti i čuvati ugled Udruženja;
* primati obavijesti o radu Udruženja i ostale informacije;
* poštovati etička pravila u međusobnim odnosima članova;
* stalni članovi jedini mogu birati organe Udruženja i da budu birani u iste;
* stalni članovi jedini mogu davati primjedbe, prijedloge i sugestije za rad Udruženja.

Član 16.

Članstvo u Udruženju prestaje:

* dobrovoljnim istupanjem iz Udruženja,
* isključivanjem zbog teže povrede pravila Udruženja,
* povredom odredaba Statuta,
* usljed duže neopravdane pasivnosti u radu Udruženja,
* ne plaćanjem članarine,
* prestankom rada Udruženja.

Član 17.

Svaki član Udruženja može istupiti iz Udruženja na osnovu pismene izjave o istupanju, koju dostavlja Skupštini Udruženja. Kao dan prestanka članstva u Udruženju smatra se datum prijema izjave o istupanju.

Član 18.

Član Udruženja, koji grubo krši Statut Udruženja, ne izvršava svoje obaveze prema Udruženju ili svojim postupcima nanosi štetu Udruženju ili narušava ugled Udruženja, može biti isključen iz Udruženja. Prije donošenja odluke o isključenju, član Udruženja mora biti pismeno obaviješten o prijedlogu za isključenje, kao i o razlozima zbog kojih se predlaže isključenje. Odluku o prestanku svojstva člana Udruženja donosi Predsjednik udruženja. Član koji je nezadovoljan odlukom iz prethodnog stava može uložiti prigovor Skupštini Udruženja u roku od 15 dana od dana prijema obavijesti. Odluka Skupštine Udruženja po žalbi je konačna.

V ORGANI UDRUŽENJA, NAČIN NA KOJI SE BIRAJU, OVLAŠTENJA KOJA IMAJU, KVORUM I PRAVILA GLASANJA, TRAJANJE MANDATA, LICE OVLAŠTENO DA SAZOVE SKUPŠTINU, USLOVI I NAČIN RASPUŠTANJA, ODNOSNO PRESTANAK RADA

Član 19.

Organi Udruženja su:

* Skupština Udruženja
* Predsjednik Udruženja
* Sekretar Udruženja

1. SKUPŠTINA

Član 20.

Skupština je najviši organ Udruženja koju čine „stalni“ članovi Udruženja s jednakim pravom glasa.

Član 21.

Skupština Udruženja je nadležna:

* za donošenje Statuta, izmjena i dopuna Statuta i drugih akata Udruženja određenih u Statutu;
* za donošenje odluke o otvaranju ureda, kancelarija i drugih organizacionih oblika;
* za donošenje odluke o promjeni naziva i sjedišta i znaka Udruženja;
* za odlučivanje o spajanju, podjeli i prestanku rada, kao i o drugim statusnim promjenama u Udruženju;
* za imenovanje i razrješavanje Predsjednika Udruženja, predsjednika Skupštine Udruženja i Sekretara Udruženja;
* za utvrđivanje programskih ciljeva Udruženja;
* za donošenje odluke o imenovanju lica ovlaštenih za zastupanje Udruženja;
* za donošenje odluke o formiranju stručnih timova i drugih radnih tijela Udruženja, a koje se odnose na organizaciju rada i aktivnosti Udruženja;
* za razmatranje i usvajanje izvještaja koje podnosi Predsjednik Udruženja;
* za usvajanje godišnjeg programa i plana rada Udruženja;
* za donošenje finansijskog plana Udruženja i usvajanje izvještaja o izvršenju finansijskog plana Udruženja;
* za odlučivanje po žalbama članova u drugom stepenu;
* za odlučivanje o ostalim pitanjima koja nisu stavljena u nadležnost drugih organa Udruženja.

Član 22.

Skupština se sastaje prema potrebi, a najmanje jednom u toku kalendarske godine. Skupštinu saziva Predsjednik Skupštine Udruženja najmanje 15 dana prije njenog zasjedanja. Predsjednik Skupštine Udruženja je dužan sazvati Skupštinu kada to zahtijeva najmanje 2/3 članova Skupštine ili kada to zatraži Predsjednik Udruženja. Ako Predsjednik ne sazove Skupštinu u roku od 30 dana, u slučajevima iz prethodnog stava, odluku o sazivanju Skupštine donijet će Predsjednik Udruženja.

Član 23.

Kvorum Skupštine udruženja je nadpolovična većina svih stalnih članova, a odluke se donose 2/3 većinom prisutnih stalnih članova skupštine Udruženja. Odluke koje imaju statusni karakter (spajanje, pripajanje, transformacija, prestanak rada Udruženja...) donose se 2/3 većinom prisutnih stalnih članova na sjednici.

Član 24.

Radom Skupštine upravlja Predsjednik Skupštine, koji se bira na period od četiri godine, sa mogućnošću ponovnog izbora.

Predsjednik skupštine:

* stara se o organizovanju skupštine i saziva njene sjednice;
* predlaže dnevni red sjednice;
* predsjedava sjednicama Skupštine;
* potpisuje akte donesene na Skupštini;
* stara se o izvršavanju odluka, zaključaka i drugih akata Skupštine;
* koordinira rad Skupštine i
* vrši i druge poslove koje mu odredi Skupština.

Predsjednik Skupštine Udruženja, u slučaju spriječenosti prisustvovanja Skupštini, može pismeno ovlastiti člana Udruženja koji će ga zamijeniti u obavljanju poslova upravljanja radom Skupštine. Svoje odluke Skupština donosi javnim glasanjem, a samo izuzetno tajnim glasanjem.

1. PREDSJEDNIK UDRUŽENJA

Član 25.

Predsjednik Udruženja :

* zastupa Udruženje u pravnom prometu;
* odlučuje o upotrebi sredstava za realizaciju ciljeva Udruženja, u skladu sa finansijskim planom;
* odgovoran je za zakonitost i poslovanje Udruženja;
* nastupa u odnosima sa trećim stranama;
* priprema godišnji budžet i dostavlja Skupštini na usvajanje;
* priprema izvještaj o svom radu i aktivnostima Udruženja i podnosi ga Skupštini;
* aktivno učestvuje u namicanju sredstava za potrebe Udruženja;
* održava stalne kontakte sa javnošću i promovira ciljeve Udruženja;
* prati realizaciju finansijskog plana Udruženja;
* učestvuje u radu organa Udruženja;
* čuva pečat Udruženja.
* provodi politiku, zaključke i druge odluke koje je donijela Skupština;
* upravlja imovinom i vodi evidenciju o osnovnim sredstvima Udruženja;
* planira politički razvoj, razmatra i definiše zaključke i druge odluke koje je donijela Skupština;
* daje prijedloge, mišljenja i incijative za ostvarivanje ciljeva Udruženja;
* podnosi godišnji i periodični izvještaj o svom radu Skupštini na usvajanje;
* utvrđuje godišnji i polugodišnji obračun o izvršenju plana prihoda i rashoda Udruženja;
* poduzima mjere i aktivnosti na ostvarivanju programa rada Udruženja;
* utvrđuje izvještaj o radu za svaku kalendarsku godinu, odnosno period između dvije sjednice Skupštine i podnosi ga Skupštini, na razmatranje i usvajanje;
* prati provedbu finansijskog plana rada Udruženja i donosi odluke o upotrebi sredstava;
* rješava žalbe članova u prvom stepenu;
* obavlja i druge poslove kojima se ostvaruju ciljevi Udruženja u skladu sa zakonom, ovim Statutom i drugim aktima Udruženja i koji ne stoje u nadležnost skupštine.

Član 26.

Predsjednik Udruženja je predstavnik Udruženja, koji zastupa Udruženje i provodi sve operativne odluke Udruženja, u skladu sa Odlukama Skupštine, Statutom i pozitivnim zakonskim propisima.

Član 27.

Poslovima i aktivnostima Udruženja upravlja Predsjednik Udruženja, kojeg imenuje i razrješava Skupština, u skladu sa ovim statutom. Mandat Predsjednika Udruženja je četiri godine sa mogućnošću reizbora.

Predsjednik Udruženja može biti razrješen dužnosti prije isteka vremena na koje je imenovan, i to:

* Na sopstveni zahtjev;
* Ako pravilno ne obavlja poslove i zadatke Predsjednika Udruženja;
* U drugim slučajevima predviđenim Zakonom i ovim Statutom.

Inicijativu za razrješenje Predsjednika Udruženja može dati 2/3 stalnih članova Skupštine. Predsjednik Udruženja je ovlašten da donosi odluke po svim pitanjima koja se odnose na tekuću aktivnost Udruženja, izuzev pitanja koja spadaju u nadležnost Skupštine.

1. SEKRETAR UDRUŽENJA

Član 28.

Sekretar Udruženja:

* odgovoran je za zakonitost i poslovanje Udruženja;
* nastupa u odnosima sa trećim stranama po ovlaštenju Predsjednika Udruženja;
* priprema sjednice Skupštine;
* priprema nacrt Statuta, njegove izmjene, dopune i druge akte koje je donijela Skupština;
* daje prijedloge, mišljenja i inicijative za ostvarivanje ciljeva Udruženja;
* poduzima mjere i aktivnosti na ostvarivanju programa rada Udruženja;
* priprema izvještaj o radu za svaku kalendarsku godinu, odnosno period između dvije sjednice Skupštine i podnosi ga Predsjedniku Udruženja na utvrđivanje;
* priprema analize, informacije i druge materijale za Skupštinu;
* vodi zapisnik sjednica Skupštine;
* čuva poslovne dokumente i eventualno ukoliko ima i drugi pečat Udruženja;
* obavlja i druge poslove kojima se ostvaruju ciljevi Udruženja u skladu sa zakonom, ovim Statutom i drugim aktima Udruženja kao i nalozima i ovlaštenjima Predsjednika udruženja.

Član 29.

Sekretar provodi sve operativne odluke Udruženja, u skladu sa Odlukama Skupštine, nalozima Predsjednika Udruženja, Statutom, i pozitivnim zakonskim propisima. Sekretara Udruženja na prijedlog predsjednika Udruženja ili 2/3 stalnih članova Skupštine, imenuje i razrješava Skupština, u skladu sa ovim Statutom. Mandat Sekretara Udruženja je četiri godine sa mogućnošću reizbora. Sekretar Udruženja može biti razrješen dužnosti prije isteka vremena na koje je imenovan, i to:

* Na sopstveni zahtjev;
* Ako pravilno ne obavlja poslove i zadatke Sekretara Udruženja;
* U drugim slučajevima predviđenim Zakonom i ovim Statutom.

Inicijativu za razrješenje Sekretara Udruženja može dati 2/3 stalnih članova Skupštine i Predsjednik Udruženja. Sekretar je odgovoran za vođenje zapisnika Skupštine i čuvanje dokumenata utvrđenih zakonom i ovim statutom. Sekretar je ovlašten za provođenje odluka Skupštine i Predsjednika udruženja.

VI SREDSTVA ZA RAD UDRUŽENJA

Pravila za ostvarivanje, korištenje i raspolaganje sredstvima Udruženja i nadzor

Član 30.

Mogući prihodi Udruženja mogu uključivati sljedeće:

* prihodi od članarine;
* dobrovoljne priloge i poklone javnih institucija, fizičkih i pravnih lica, kako domaćih tako i inozemnih, u robi, gotovini, uslugama ili imovini bilo koje vrste;
* državne subvencije i ugovore sa državom, javnim institucijama, fizičkim i pravnim licima, kako domaćim, tako i inozemnim;
* prihode od kamata, dividendi, dobiti od kapitala, zakupnina, honorara i sličnih izvora pasivnih prihoda;
* prihode stečene kroz projekte, kotizacije od organizovanih javnih događaja, ostvarivanje ciljeva i djelatnosti Udruženja, kako je određeno ovim Statutom;
* druge prihode stečene, u skladu sa Zakonom i ovim Statutom.

Član 31.

Ostvarivanje, korištenje i raspolaganje sredstvima Udruženja utvrđuje se finansijskim planom (sa pripadajućim prihodima, aktivnostima i utvrđenim prioritetima), koji donosi Skupština, na prijedlog Predsjednika Udruženja. O upotrebi (korištenju) sredstava, u skladu sa finansijskim planom, odlučuje Predsjednik Udruženja.

Član 32.

Nadzor nad korištenjem sredstava Udruženja vrši Skupština. Skupština je nadležna za kontrolu svih dokumenata, koji se odnose na finansijsko poslovanje, posebno periodičnih, polugodišnjeg i završnog finansijskog izvještaja. Dokumente iz prethodnog stava, Skupština razmatra na redovnoj godišnjoj, a po potrebi na vanrednoj sjednici Skupštine. Udruženje je dužno da uredno vodi poslovne knjige u skladu sa opće prihvaćenim računovodstvenim principima i da sastavlja finansijske izvještaje u skladu sa relevantnim zakonima.

VII JAVNOST RADA UDRUŽENJA

Član 33.

Rad Udruženja je javan, a sve aktivnosti istog se objavljuju na zvaničnoj web stranici Udruženja. Javnost rada Udruženja se ostvaruje na način utvrđen Zakonom i ovim Statutom.

Član 34.

Organi Udruženja su dužni da članovima Udruženja i ovlaštenim predstavnicima sredstava informisanja učine dostupnim podatke, informacije i isprave koje se odnose na rad Udruženja.

Član 35.

Članovi Udruženja imaju pravo da budu redovno informisani o radu svih organa Udruženja. Za informisanje članova Udruženja, zadužen je Sekretar Udruženja.

Član 36.

Izuzetno, opštim aktom, koji donosi Predsjednik Udruženja, može se utvrditi da pojedine informacije, podaci i isprave, predstavljaju poslovnu tajnu. Istim aktom mogu se utvrditi odgovorna lica za korištenje i zaštitu informacija koje imaju karakter poslovne tajne. Za poslovnu tajnu ne mogu se odrediti podaci koji su javni po zakonu i drugim propisima, kao i podaci o kršenju zakona i drugih propisa.

VIII POSTUPAK ZA DONOŠENJE STATUTA, IZMJENA I DOPUNA STATUTA I DRUGIH OPŠTIH AKATA UDRUŽENJA

Član 37.

Osnovni opšti akt Udruženja je Statut Udruženja. Udruženje može donositi i druge opšte akte: pravilnike, odluke i poslovnike. Opšti akti moraju biti saglasni sa Zakonom i Statutom Udruženja. Pojedinačni akti su odluke, rješenja, zaključci, uputstva i mišljenja.

Član 38.

Na sastancima organa upravljanja i njegovim komisijama – odborima obavezno se sačinjavaju zapisnici. Zapisnici moraju biti istiniti i moraju odražavati tok rada sastanka i sadržavati odluke koje su donijeli organi upravljanja na svojim sjednicama. Zapisnici moraju biti potpisani. Incijativu za izmjene i dopune Statuta može podnijeti samo stalni član Udruženja. Incijativa se podnosi Sekretaru Udruženja, pismenim putem i sa odgovarajućim obrazloženjem. Utvrđeni prijedlog dostavlja se Skupštini, najmanje 30 dana prije dana održavanja sjednice Skupštine.

Član 39.

O izmjenama i dopunama Statuta odlučuje Skupština 2/3 većinom prisutnih stalnih članova skupštine Udruženja. Predsjednik Skupštine potpisuje odluku o izmjenama i dopunama Statuta, koji se smatraju orginalima i čuvaju u arhivi Udruženja.

IX OBLIK I SADRŽAJ PEČATA I ZNAKA DRUŠTVA

Član 40.

Udruženje ima svoj pečat. Pečat je okruglog oblika, s prečnikom 35 mm, u koncentričnom krugu je upisan tekst latinicom: Udruženje „Centar za kriminološka i sigurnosna istraživanja i analizu“, a u sredini stoji skraćeni naziv “CCSIA”.

Udruženje može imati više pečata ali svaki primjerak mora biti označen rednim brojem.

Znak Udruženja je sastavljen od likovnog rješenja koje simbolizira globus u smislu da je kriminal globalna sigurnosna prijetnja te trokut žute boje preko globusa koji simbolizira državu Bosnu i Hercegovinu u tom globalnom svijetu, i tipografskog natpisa “CCS-BH” što označava početna slova i skraćenicu od riječi na engleskom jeziku Center, Criminology, Sekurity i BH kao Bosna i Hercegovina a ispod riječi “istraživanje”, “savjetovanje” i “edukacija”.

X ZASTUPANJE UDRUŽENJA

Član 41.

U odnosima sa trećim licima, Udruženje zastupa Predsjednik Udruženja. U postupcima u kojima Udruženje učestvuje kao stranka radi ostvarivanja svojih prava, dužnosti i odgovornosti pred nadležnim organima, Predsjednik može dati pismenu punomoć za zastupanje advokatu ili drugom stručnom licu.

XI POSTUPAK SPAJANJA I PODJELE UDRUŽENJA

Član 42.

Udruženje se može spojiti, podijeliti odnosno prestati sa radom. Udruženje se može spojiti ili podijeliti u drugo udruženje u skladu sa Zakonom. Kvorum Skupštine kada odlučuje o pitanjima iz drugog stava ovog člana je najmanje 2/3 stalnih članova Skupštine. Odluku o prestanku rada Udruženja mogu donijeti stalni članovi Skupštine Udruženja 2/3 većinom. Za donošenje ove odluke Skupština utvrđuje pitanje na glasačkom listiću i provodi pismeno glasanje svih članova Skupštine Udruženja. Ovom odlukom regulira se naročito naziv i sjedište, sudbina imovine, osnovnih sredstava, prava i obaveze kao i druga pitanja koja se odnose na statusne promjene Udruženja.

XII PRESTANAK RADA UDRUŽENJA

Član 43.

Udruženje može prestati sa radom dobrovoljno ili po sili Zakona. Odluku o dobrovoljnom prestanku rada Skupština donosi dvotrećinskom kvalifikovanom većinom glasova stalnih članova Udruženja u skladu sa članom 23. ovog Statuta. Inicijativu za prestanak rada Udruženja može dati jedna trećina stalnih članova Udruženja u slučaju:

* ako se broj članova Udruženja smanji ispod broja tri;
* ako je proteklo dvostruko više vremena od vremena utvrđenog statutom udruženja za održavanje skupštine, a skupština udruženja nije održana,
* u drugim slučajevima utvrđenim Zakonom. Inicijativa se podnosi Sekretaru Udruženja koji priprema materijal za Skupštinu.

Član 44.

Udruženje prestaje sa radom po sili zakona, u skladu sa odredbama čl. 51. i 52. Zakona. Udruženje je obavezno svaku statusnu promjenu prijaviti nadležnom Ministarstvu u roku utvrđenim zakonom.

XIII PRAVILA ZA RASPODJELU PREOSTALE IMOVINE U SLUČAJU PRESTANKA RADA UDRUŽENJA

Član 45.

Istovremeno sa odlukom o prestanku rada Udruženja Skupština donosi plan likvidacije Udruženja, kojim se utvrđuje raspored imovine, osnovnih sredstava, prava i obaveze Udruženja. Skupština imenuje likvidatora Udruženja čija je dužnost da sastavi Plan likvidacije i plan izmirenja svih zakonskih obaveza i isti podnese Skupštini na usvajanje.

XIV PRELAZNE I ZAVRŠNE ODREDBE

Član 46.

Tumačenje odredaba ovog statuta daje Skupština Udruženja.

Član 47.

Ovaj Statut stupa na snagu danom donošenja, a primjenjivat će se od dana upisa u registar kod nadležnog Ministarstva.

Sarajevo, 06.06.2023. godine

Broj: 6-6/23

Predsjedavajući Osnivačke Skupštine

Armin Šarić